10.07.2024.

**Preses relīze**

**Daniels un Bruno Lielbārdis devušies ceļā uz Franciju**

**Nedēļas nogalē, 13. un 14. jūlijā Francijā, “Iffendic” mototrasē norisināsies Pasaules čempionāta septītais no desmit posmiem blakusvāģu motokrosā.**

“Esam devušies ceļā uz Franciju. Pašsajūta ir laba. Esam noskaņojušies kaujinieciski. Francijā, “Iffendic” mototrasē vēl neesam braukuši, bet pēc video varam spriest, ka trase ir tehniska, daudz kalni un lēcieni. Sestdien veiksmīgi startējām Dobelē, Latvijas čempionātā, kur izmēģinājām dažas lietas Francijas GP posmam, tāpēc treniņu pirms šī pasākuma nebrauksim. Šis jau būs septītais Pasaules čempionāta posms, ceram to aizvadīt veiksmīgi,” stāsta Daniels un Bruno Lilbārdis.

Atgādinām, ka pēc pirmajiem sešiem Pasaules čempionāta posmiem, kas risinājušies - Portugālē, Nīderlandē, Francijā, Čehijā, Polijā un Beļģijā, kopvērtējuma tabulas augšgalā ir Beļģijas ekipāža Marvin Vanluchene un Glenn Janssens, kuriem šobrīd ir iegūti 253 punkti. Ar 237 punktiem Daniels un Bruno Lielbārdis šobrīd ieņem otro vietu. Trešajā vietā ekipāža no Nīderlandes Koen Hermans un Ben van den Bogaart, kuriem kopvērtējumā izcīnīti 212 punkti.

**Novēlam sportistiem veiksmīgus startus Francijā!**

**Pasaules čempionāta astotais posms blakusvāģu motokrosā notiks 20. un 21. jūlijā Vācijā, Strassbessenbach.**

*Informāciju sagatavoja Luīze Vīksna (LaMSF preses sekretāre).*